屬疾在告郡中諸公相繼服藥戲作病中九客歌
作者：趙鼎臣
朝代：宋

paragraphs: 將軍膽氣凌秋天，百札曾將一箭穿。
倒牀忽作兒女眼，悲啼出淚如湧泉。
會稽令尹形悍堅，新買蛾眉費萬錢。
未容纖腰小回旋，徑煩藥餌親調煎。
山陰大夫祖文淵，彎弓射賊口垂涎。
壯士亦苦頭風偏，河潤九里風化傳。
坐令丞簿相牽聯，請醫買藥爭後先。
剡中有宰正鳴絃，携琴忽泛子猷船。
入城巵酒不下咽，但飲柴胡如吸川。
沃洲公子黠可憐，斬關夜遁呼不前。
道中揮斷九鐵鞭，抱病誰復能輕便。
鑄錢短簿非凜然，捧心欲效西子妍。
青衫從事世所捐，亦遭病鬼相傍緣。
戲成嘲語如怪顛，一讀坐使沉痾痊。